Kenner erken 'geen bewys' tussen ernstige Covid-19, rook | Maroela Media
Die organisasie Tax Justice SA (TJSA) het 'n hernieude beroep op die regering gedoen om die verbod op die verkoop van tabakprodukte op te hef, nadat 'n vooraanstaande kenner gesê het daar is "geen bewyse" dat rokers hospitaalbeddens tydens die Covid-19-pandemie gaan beset nie.
Yusuf Abramjee, stigter van TJSA, het Vrydag gesê prof. Lucille Blumberg, adjunkdirekteur van die Nasionale Instituut vir Oordraagbare Siektes (NIOS), het in 'n aanlyn uitsending van die instituut gesê: "Daar is geen direkte en goeie inligting of navorsing wat rook met ernstige Covid-19 verbind nie."
Volgens Abramjee het die regering ná 17 weke van 'n verbod op die verkoop op tabakprodukte nog nie 'n enkele bewese mediese rede kon aanvoer vir die rede waarom die verkoop van tabakprodukte steeds taboe is nie.
"Die enigste begunstigdes is misdadigers in die onwettige handel wat R100 miljoen per dag verdien deur 'n gaping in die mark uit te buit en peperduur sigarette aan desperate Suid-Afrikaners te verkoop.
"Een van die regering se eie vooraanstaande kenners, prof. Blumberg, het vandag erken daar is geen bewys wat daarop dui dat rokers 'n groter gevaar weens Covid-19 loop nie. Sy noem egter nie dat daar internasionale navorsing is – wat deur ander kenners nagegaan is – wat wys dat rokers minder geneig is om weens Covid-19 in die hospitaal te beland nie."
Abramjee sê Suid-Afrika het in hierdie stadium die enigste verbod op die verkoop van sigarette en dat 300 000 werksgeleenthede in die tabakwaardeketting weens die besluit in die gedrang is. Die staat is boonop sowat R4 miljard in verlore aksynsbelasting kwyt.
"Terwyl die hele land spook om die kruin van die virus te verwerk, word hulle vertel dat eerlikheid en harde werk nie betaal nie, maar misdaad wél.
"In plaas daarvan om boewe en onbewese mediese vooroordele te beloon, behoort die regering eerder na die wetenskap te luister en die verbod dadelik op te hef."
Jy verstaan nie. Die staat is aanmekaargesit met bedrog. Dit het begin in 1994 ……
Jaja Zuma en res van regering gaan hul gehoor gee nee. LAAT ONS ERDER AAN HONGER EN WERKLOOSHEID OMKOM
Dis mos presies wat ons sê! Die regering is vol korrupsie en NDZ en haar kinders maak onwettige geld op swart mark en word steeds nie vervolg nie! Hulle mors lekker ons geld met onnodige goed en luukshede vir hulself… Dink nie aan die daaglikse belasting geld nie en nog minder oor werkloosheid! Die redenasie darem in die slim regering gaan my verstand te bowe